b'\n_START_ARTICLE_\nFrame-kirjavuus\n_START_SECTION_\nOminaisuudet\n_START_PARAGRAPH_\nFrame-kirjavan hevosen valkoinen kirjavuuskuvio on tyypillisesti vaakasuuntainen, sijaitsee kyljiss\xc3\xa4 ja kaulalla, ja j\xc3\xa4tt\xc3\xa4\xc3\xa4 selk\xc3\xa4linjan v\xc3\xa4rilliseksi. P\xc3\xa4\xc3\xa4ss\xc3\xa4 on usein n\xc3\xa4ytt\xc3\xa4v\xc3\xa4 valkoinen merkki ja silm\xc3\xa4t ovat usein siniset. Kuvio j\xc3\xa4tt\xc3\xa4\xc3\xa4 muiden tekij\xc3\xb6iden poissaollessa jalat v\xc3\xa4rillisiksi. Kirjavuuskuviot ovat tyypillisesti selke\xc3\xa4rajaiset.\n_START_SECTION_\nPeriytyminen\n_START_PARAGRAPH_\nFrame-kuvion aiheuttaa dominoiva Fr-lokuksen alleeli FrF. Yksiv\xc3\xa4risten kanssa paritettaessa frame overoiden j\xc3\xa4lkel\xc3\xa4isist\xc3\xa4 noin puolet on kirjavia. Tunnetaan my\xc3\xb6s tapauksia, joissa frame-kuvioisia varsoja on syntynyt yksiv\xc3\xa4risist\xc3\xa4 vanhemmista. Er\xc3\xa4\xc3\xa4n teorian mukaan t\xc3\xa4llaiset frame-varsoja tuottavat "yksiv\xc3\xa4riset" hevoset ovat eritt\xc3\xa4in pienikuvioisia kirjavia._NEWLINE_Frame-v\xc3\xa4ritys on kiistelty, koska siihen liittyy lethal white -oireyhtym\xc3\xa4 (OLWS tai LWS). Lethal white -oireyhtym\xc3\xa4st\xc3\xa4 k\xc3\xa4rsiv\xc3\xa4t varsat ovat homotsygootteja Ile118Lys EDNRB -mutaation suhteen. T\xc3\xa4m\xc3\xa4 mutaatio on "yleens\xc3\xa4" frame-kuvion aiheuttaja. Asiaan liittyv\xc3\xa4\xc3\xa4 tutkimusta ei ole kuitenkaan saatu viel\xc3\xa4 p\xc3\xa4\xc3\xa4t\xc3\xb6kseen, ja jotkin tutkijat painottavat sit\xc3\xa4, ett\xc3\xa4 tobianosta poikkeavat kirjavuustyypit (niinkutsutut overo-kuviot) ovat sek\xc3\xa4 fenotyyppiens\xc3\xa4 ett\xc3\xa4 genetiikkansa suhteen heterogeenisi\xc3\xa4, eli ett\xc3\xa4 niill\xc3\xa4 voi olla useita aiheuttajia._NEWLINE_Frame-kuvio voi j\xc3\xa4\xc3\xa4d\xc3\xa4 piiloon muiden kirjavuuskuvioiden, erityisesti framen suhteen epistaattisen tobianon vaikutuksesta. T\xc3\xa4m\xc3\xa4n lis\xc3\xa4ksi jotkin FrF-alleelin kantajat vaikuttavat yksiv\xc3\xa4risilt\xc3\xa4. Er\xc3\xa4\xc3\xa4n teorian mukaan n\xc3\xa4m\xc3\xa4kin hevoset ovat kirjavia, mutta kuvion minimaalisuuden vuoksi n\xc3\xa4ytt\xc3\xa4v\xc3\xa4t yksiv\xc3\xa4risilt\xc3\xa4. Er\xc3\xa4\xc3\xa4n toisen tutkimuksen mukaan ilmi\xc3\xb6 todistaa FrF-tekij\xc3\xa4n vaihtelevasta l\xc3\xa4p\xc3\xa4isevyydest\xc3\xa4. Joka tapauksessa kaikilla LWS-varsoilla on suvuissaan ei-tobianoja kirjavia.'